ΓΡΑΠΤΗ ΕΡΩΤΗΣΗ P-1571/97 υποβολή: Claudio Azzolini (UPE) προς την Επιτροπή (30 Απριλίου 1997)

Θέμα: Μοτσαρέλα από θηλυκό βουβάλι της Καμπανίας

Με τον κανονισμό ΕΚ 1107/96 ((ΕΕ L 148 της 21.6.1996, σελ. 1. )) της 12.6.1996 η Επιτροπή κατέγραψε την Προστασία Ονομασίας Προέλευσης (ΠΟΠ) για την μοτσαρέλα από θηλυκό βουβάλι της Καμπανίας. Από τον ανωτέρω κανονισμό προκύπτει ότι μόνον το τυρί που παράγεται εντός της ζώνης ευθύνης της ένωσης παραγωγών για την ΠΟΠ της Καμπανίας μπορεί να χρησιμοποιεί τον τίτλο μοτσαρέλα από θηλυκό βουβάλι, οπότε και απαγορεύεται η χρησιμοποίηση των ονομασιών «μοτσαρέλα από θηλυκό βουβάλι» και «μοτσαρέλα από θηλυκό βουβάλι της Καμπανίας» από τους παραγωγούς εκτός ΠΟΠ.

Η εν λόγω αρχή περιελήφθη και σε απόφαση του Υπουργείου Γεωργικών Επισιτιστικών και Δασικών Πόρων της 10.2.1997.

Με το από 18.3.1997 σημείωμά τους οι υπηρεσίες της ΓΔ VI της Επιτροπής αμφισβήτησαν την ανωτέρω απόφαση του παρελθόντος Ιανουαρίου, χαρακτηρίζοντάς την «αναιτιολογήτως περιοριστική» με επιχειρήματα τουλάχιστον συζητήσιμα και αντικειμενικά μεροληπτικά (αντιγράφοντας ουσιαστικά επιστολή διαμαρτυρίας ιταλικής ενώσεως του τομέα του γάλακτος) σχετικά με τη δυνατότητα και άλλων παραγωγών να χρησιμοποιούν εναλλακτική προς την ΠΟΠ διατύπωση, ήτοι «μοτσαρέλα από θηλυκό βουβάλι», ζητώντας την τροποποίηση της 1ης, 3ης και 4ης αιτιολογικής σκέψης της υπό εξέταση υπουργικής αποφάσεως.

Δεν θεωρεί η Επιτροπή ότι το αίτημα αυτό αντιβαίνει, με αναμφισβήτητο τρόπο, προς τις προσβλεπόμενες από τον Κανονισμό 2081/92 διατάξεις σχετικά με την προστασία των γεωγραφικών αναφορών και των ονομασιών προέλευσης των αγροτικών και επισιτιστικών προϊόντων που περιέχονται συγκεκριμένα στα άρθρα 13.1.β και 13.1.δ;

Aπάντηση του κ. Fischler εξ ονόματος της Επιτροπής (23 Mαΐου 1997)

Όπως το υπογραμμίζει το Αξιότιμο Μέλος του Κοινοβουλίου, η Επιτροπή προέβη, με τον κανονισμό (ΕΚ) αριθ. 1107/96, 12ης Ιουνίου 1996, στην καταχώρηση της ονομασίας «mozzarella από βουβάλι της Καμπανίας», που προορίζεται για τα τυριά με βάση το γάλα βουβαλιών το οποίο τίθεται σε επεξεργασία εντός μιας περιορισμένης γεωγραφικής ζώνης η οποία βρίσκεται στις περιοχές της Καμπανίας και του Lazio. Ο όρος «mozzarella» από μόνος του έχει ωστόσο απαλλαγεί ρητώς από κάθε προστασία που συνδέεται με την καταγωγή με υποσημείωση σε σελίδα του ως άνω αναφερόμενου κανονισμού. Όσον αφορά τους όρους «από βουβάλι», από μόνοι τους διευκρινίζουν τον χρησιμοποιούμενο τύπο γάλακτος για την επεξεργασία του τυριού που αναφέρεται ανωτέρω. Ο γενικός του χαρακτήρας δεν μπορεί επομένως να αμφισβητηθεί.

Η Επιτροπή δεν μπορεί να αποκλείσει ότι η συνδυασμένη χρήση των προαναφερόμενων όρων - mozzarella» και «από βουβάλι» - από εμπορικούς φορείς που είναι εγκατεστημένοι εκτός της γεωγραφικής ζώνης που αντιστοιχεί στην προστατευμένη ονομασία προέλευσης, θα μπορούσε, ενδεχομένως, να παραπλανήσει έναν μη υποψιασμένο καταναλωτή, ο οποίος έχει την τάση να συγχέει τη γεωγραφική ονομασία «mozzarella από βουβάλι της Καμπανίας», που θεωρείται ως προστατευμένη ονομασία προελεύσεως (ΠΟΠ), και την ονομασία «mozzarella από βουβάλι», που είναι μια απλή σύνδεση δύο όρων, που ενημερώνουν τον καταναλωτή για τη φύση του τυριού και για την πρώτη ύλη που χρησιμοποιήθηκε για την επεξεργασία του. Μια τέτοια ενδεχόμενη σύγχυση δεν θα σήμαινε ωστόσο, ότι γίνεται παράβαση από το άρθρο 13.1 του κανονισμού (ΕΟΚ) αριθ. 2081/92 ((EE L 208 της 24.7.1992 )) όσον αφορά την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων.

Για το σκοπό αυτό, πρέπει να σημειωθεί ότι η πρακτική χρήση των όρων «από βουβάλι» από τους εμπορικούς φορείς που δεν είναι εγκατεστημένοι στην Καμπανία ή στο Lazio, δεν είναι καθόλου αποτέλεσμα της κοινοτικής καταχώρησης της ΠΟΠ «mozzarella από βουβάλι της Καμπανίας». Πράγματι στο διάταγμα της 28ης Σεπτεμβρίου 1979 που αναγνωρίζει την τυπική ονομασία «mozzarella από βουβάλι», διευκρινίστηκε ήδη οι δυσχέρειες στην επεξεργασία του εν λόγω τυριού στο σύνολο της ιταλικής επικράτειας. Επομένως οι εμπορικοί φορείς που είναι εγκατεστημένοι εκτός των περιοχών της Καμπανίας και του Lazio και έχουν από τις 28 Σεπτεμβρίου 1979 κάνει νομίμως και συνεχώς χρήση των δύο όρων, δεν μπορούν να στερηθούν την εν λόγω χρήση των δύο όρων λόγω της προστασίας, σε εθνικό και κατόπιν σε κοινοτικό επίπεδο, ενός τυριού που τίθεται σε επεξεργασία σύμφωνα με τις παραδοσιακές αυτές μεθόδους, αλλά εντός μιας περιορισμένης γεωγραφικής ζώνης.

Η απόθεση της μνείας «από βουβάλι» δίπλα στον όρο «mozzarella» φαίνεται εξάλλου σύμφωνη με τις πρακτικές του διεθνούς εμπορίου καθώς και με τις διατάξεις του άρθρου 2.4 του κανονισμού (ΕΟΚ) αριθ. 1898/97 ((EE L 182 της 3.7.1987 )), σύμφωνα με την οποία η καταγωγή του γάλακτος και των γαλακτοκομικών προϊόντων πρέπει να διευκρινίζεται όταν δεν προέρχεται από βοοειδή.

Επίσης, πρέπει να υπενθυμιστεί ότι το άρθρο 2 της οδηγίας 79/112/ΕΟΚ ((EE L 33 της 8.2.1979 )) που αφορά τη σήμανση και την παρουσίαση των τροφίμων που προορίζονται για τον τελικό καταναλωτή, καθώς και η διαφήμισή τους, υποχρεώνει τα κράτη μέλη να μεριμνούν ώστε «η σήμανση και οι λεπτομέρειες σύμφωνα με τις οποίες πραγματοποιείται, δεν πρέπει να είναι τέτοιες ώστε να παραπλανούν τον αγοραστή, κυρίως όσον αφορά τα χαρακτηριστικά του τροφίμου και ιδιαίτερα τη φύση, την ταυτότητα, τις ιδιότητες, τη σύνθεση «του εν λόγω τροφίμου». Επομένως εάν είναι έκδηλο ότι ο όρος «mozzarella» υπονοεί την αποκλειστική χρήση του γάλακτος βουβαλιού, ο εν λόγω όρος, χρησιμοποιείται γενικά σήμερα στην Κοινότητα συμπεριλαμβανομένης της ιταλικής αγοράς, για να περιγραφεί ένα τυρί που έχει γίνει από γάλα αγελάδας. Η απόθεση της μνείας «από βουβάλι», φαίνεται, ως εκ τούτου σωστή για να εξασφαλιστεί η ορθή ενημέρωση του καταναλωτή.

Με βάση τα όσα προηγούνται η Επιτροπή θεωρεί ότι εάν ένα τυρί του τύπου «mozzarella» γίνεται από γάλα βουβαλιού, δεν αναφέρεται άμεσα ή έμμεσα στο γεωγραφικό όρο Καμπανία, και δεν χρησιμοποιείται το λογότυπο που αποτελεί αναπόσπαστο μέρος της συγγραφής υποχρεώσεων ούτε την μνεία «ΠΟΠ» η περιγραφή του ως «mozzarella από βουβάλι» δεν αποτελεί αναγκαστικά παράβαση από το άρθρο 13.1 του κανονισμού (ΕΟΚ) αριθ. 2081/92. Μόνο η σφαιρική και διεξοδική εξέταση των στοιχείων και των λεπτομερειών σήμανσης θα μπορούσαν να δικαιολογήσουν ένα τέτοιο συμπέρασμα.